Document ID: /fineweb-2-swissfilter-quality_10-filterrobots/filtered/02819.jsonl.gz/111

Festival u Cannesu otvoren je u utorak, 16. svibnja, a traje do 27. svibnja. Dva će hrvatska filma imati svjetske premijere u sklopu paralelnog programa Filmskog festivala u Cannesu – Tjedan kritike (Semaine de la Critique). Riječ je o kratkometražnom igranom filmu Prava istina priče o šori Andree Slaviček, koji je nastao u produkciji Antitalenta, te o dugometražnom igranom filmu Lost Country Vladimira Perišića koji je realiziran u koprodukciji s hrvatskom kućom Kinorama. Uz to, hrvatski filmaši sudjeluju i u programima namijenjenima industriji, a Hrvatski audiovizualni centar će i ove godine promovirati hrvatsku kinematografiju u sklopu Filmskog sajma (Marché du Film).
Prava istina priče o šori svjetsku premijeru će imati u utorak, 23. svibnja, u sklopu programa Tjedan kritike.
Riječ je o kratkometražnom igranom filmu o tinejdžerici Leni koja, katkad smetena školskim peripetijama, zaraznim pjesmama i misterioznim plavim autom, priča pravu istinu o velikoj šori, ali pritom naslućujemo da postoji nešto što nam ne želi reći.
Osim što ga je režirala, Andrea Slaviček za film potpisuje i scenarij. Glavnu ulogu u filmu nosi Vida Tunguz, a ostale zapažene uloge su ostvarili Ana Ugrina, Lucija Plesac, Lily Antić, Lola Jelčić, Nedim Hasanbegović, Adrian Babić Herceg i Pan Jelić.
Osim toga, na Tjednu kritike svjetsku premijeru u ponedjeljak, 22. svibnja, imat će i drugi dugometražni igrani film redatelja Vladimira Perišića – Lost Country. Scenarij redatelj potpisuje uz Alice Winocou, s kojom je surađivao i na svom prvom dugometražnom igranom uratku Obični ljudi, koji je također svjetsku premijeru imao na Tjednu kritike, 2009. godine.
Radnja filma smještena je u Srbiju 1996. godine. U tijeku su studentske demonstracije protiv Miloševićevog režima, a petnaestogodišnji Stefan je pred najtežom od svih revolucija – mora se suprotstaviti vlastitoj voljenoj majci, glasnogovornici te iste korumpirane vlade protiv koje se bore njegovi prijatelji.
U glavnim ulogama su Jovan Ginić i Jasna Đuričić, zapažene uloge odigrali su Duško Valentić i Helena Buljan, a u filmu još glume i Marija Škaričić, Vinko Kraljević i Goran Navojec.
Film je realiziran u koprodukciji Francuske, Srbije, Luksemburga i Hrvatske (Kinorama), a nastao je uz podršku Filmskog centra Srbije, ARTE France Cinéma, CNC, Luksemburškog filmskog fonda (Luxembourg Film Fund) i Hrvatskog audiovizualnog centra.
Više o hrvatskim filmovima i filmašima na 76. Cannesu možete pročitati na stranici HAVC, koja je i izvor ovog teksta i slika.